b'\n_START_ARTICLE_\nAleksander \xc5\xbdeleznikar\n_START_SECTION_\n\xc5\xbdivljenje in delo\n_START_PARAGRAPH_\nAleksander \xc5\xbdeleznikar, sin \xc4\x8dasnikarja I. \xc5\xbdeleznikarja, je v Ljubljani obiskoval klasi\xc4\x8dno gimnazijo (1900-1910). Po nedokon\xc4\x8danem \xc5\xa1tudiju prava v Pragi (1910-1913), kjer je bil 1912 predsednik akademskega dru\xc5\xa1tva Adrija, je sodeloval pri preporodovskem gibanju in pisal v lista Omladina in Svobodna misel. Nato je bil v letih 1913 in 1914 v Gorici urednik So\xc4\x8de in Primorskega lista, 1914 tudi Edinosti (gori\xc5\xa1ka izdaja). V za\xc4\x8detku 1915 je moral k vojakom, bil avgusta 1916 na ruski fronti ujet in poslan v Sibirijo. Avgusta 1918 je stopil v jugoslovanski polk Matija Gubec, nato v polk majorja Blagoti\xc4\x87a. V \xc4\x8celjabinsku je urejal list Jugoslovensko ujedinjenje, na ladji, ki je 1920 vra\xc4\x8dala prostovoljce iz Vladivostoka v Dubrovnik pa dnevni informativni list Na moru, ki je iz\xc5\xa1el v 52. \xc5\xa1tevilkah. Po demobilizaciji avgusta 1920 je bil v Ljubljani v letih 1920\xe2\x88\x921941 urednik ve\xc4\x8d \xc4\x8dasopisov. Med vojno je od za\xc4\x8detka 1942 sodeleloval z OF. Fa\xc5\xa1isti so ga 1942 aretirali in zaprli v \xc5\xa1empetrsko kasarno, kjer je bil dolo\xc4\x8den za talca. Po vojni je bil upravnik U\xc4\x8diteljske knjigarne (1946), \xc5\xa0entjakobske (1947\xe2\x80\x931948) oziroma Mestne ljudske knji\xc5\xbenice (1948\xe2\x80\x931949), nazadnje je delal v uredni\xc5\xa1tvu Slovenskega poro\xc4\x8devalca (1950\xe2\x80\x931952).'